Werkers, wag se borgtog dán aangehoorDie drie verdagtes (Foto: Skermgreep eNCA Twitter) Twee werkers van ŉ Spar-winkel in Carolina en ŉ veiligheidswag se aansoek om borgtog het Woensdag in die Carolina-streekshof in Mpumalanga begin. William Viljoen (32), ŉ assistentbestuurder, Hannes Terblanche (29), ŉ ontvangsbestuurder, en Obi Nortje (32), ŉ veiligheidswag, staan tereg op aanklagte van moord, aanranding met die doel om ernstig te beseer en ontvoering nadat hulle glo twee mans op 14 Augustus ontvoer en in ŉ stoorkamer van die winkel met ŉ ysterpyp aangerand het. Monica Nyuswa, woordvoerder van die Nasionale Vervolgingsgesag (NVG) in Mpumalanga, sê die verdagtes sal na verwagting weer op 12 Oktober in die hof verskyn wanneer hul borgtogaansoek voortgesit sal word. Hulle bly tot dan in aanhouding. Die beskuldigdes het met hul vorige hofverskyning aanvanklik hul borgtogaansoek laat vaar. ŉ Groep betogers het voor die landdroshof byeengekom net voor die verdagtes se hofverskyning. Twee mans, Thulani Sibanyoni (35) en Thabiso Sibanyoni (22), het glo ŉ kollega van die verdagtes in die Spar-winkel beledig waarna die verdagtes hulle na die stoorkamer geneem en aangerand het. Thulani is ná die voorval na die hospitaal geneem waar hy op 1 September aan sy beserings beswyk het. Viljoen en Terblanche is ná die voorval geskors. Die veiligheidsmaatskappy vir wie Nortje gewerk het, is intussen ook met ŉ ander diensverskaffer vervang.